《哭秉齐司训》
明代·薛侃

蚤向人间谢利名，却怜甘旨尽平生。一经未遂倾霖意，百岁空悬爱日情。

冰节我言今有證，味仁谁谓老无成。重看兰桂盈阶秀，风木萧萧何处声。

作者简介：（?—1545）广东揭阳人，字尚谦，号中离。薛俊弟。正德十二年进士。乞归养，师事王守仁。世宗即位，授行人，进司正。十年，上疏请定皇储，触帝所讳，斥为民。讲学自娱卒。有《研几录》、《图书质疑》、《中离集》。